Sar progress fir-riformi fil-biċċa l-kbira tal-Istati Membri. Dawn l-isforzi ta' riforma jeħtieġ li jkunu appoġġati u msaħħa biex l-ekonomiji jitħejjew għal xokkijiet u tisħiħ tal-kompetittività fil-futur. Is-saħħa u s-sostenibbiltà tal-irkupru jiddependu fuq il-veloċità u l-effettività tal-adozzjoni tal-implimentazzjoni tar-riformi. Il-fondi tal-UE, b'mod partikolari l-Fondi Strutturali u ta' Investiment Ewropej, jistgħu u għandhom jintużaw biex jiffaċilitaw ir-riformi. Filwaqt li r-rakkomandazzjonijiet speċifiċi għall-pajjiż tas-sena l-oħra identifikaw kwistjonijiet li kienu fil-qalba tad-diskussjoni tal-politika ekonomika u soċjali fl-Istati Membri, f'diversi każijiet ir-rapporti tal-pajjiżi jindikaw żviluppi ġodda, bħall-influss ta' migranti u refuġjati.

L-aspetti kwalitattivi tar-riformi huma importanti għas-suċċess. Allokazzjoni effiċjenti tar-riżorsi lejn ditti aktar produttivi żżid ir-rati ta' produttività u ta' tkabbir. Barra minn hekk, din iżżid l-investiment minn ditti aktar effiċjenti, u ssaħħaħ il-potenzjal ta' tkabbir fit-tul tal-ekonomiji tal-Istati Membri. Ir-riformi fis-swieq tal-prodotti, tas-servizzi u tax-xogħol jieħdu l-ħin biex iwasslu r-riżultati iżda huma jiskattaw din ir-riallokazzjoni tar-riżorsi, u jattivaw l-investiment u jimmodernizzaw il-bażi produttiva tal-ekonomija tal-UE.

Ir-riformi fil-livell tal-Istati Membri huma meħtieġa biex jikkumplimentaw lil dawk meħuda fil-livell tal-UE. Kien hemm għadd ta' riformi politiċi u għodod miftehma fil-livell tal-UE, li għandhom il-mira li jagħtu ambjent ta' negozju aħjar u ambjent regolatorju aktar ċert u aktar stabbli, bħall-istrateġija tas-suq uniku, is-suq uniku diġitali, l-unjoni tal-enerġija, l-unjoni tas-swieq kapitali, il-pakkett tal-ekonomija ċirkolari u l-aġenda għal regolamentazzjoni aħjar. It-taqsima ta' hawn isfel tispjega l-progress tal-Istati Membri fl-avvanz tar-riformi fl-oqsma identifikati fir-rakkomandazzjonijiet speċifiċi għall-pajjiż tas-sena li għaddiet.

5.1 It-tnedija mill-ġdid tal-investiment

It-titjib tal-kundizzjonijiet ta' investiment jeħtieġ azzjoni fuq diversi aspetti. Hemm il-bżonn li jiġi attirat aktar finanzjament privat għall-investimenti fl-ekonomija reali u li jiġi żgurat investiment pubbliku ta' kwalità tajba. F'konformità mal-Pjan ta' Investiment għall-Ewropa, biex l-investiment jibda' jagħti kontribut aktar bsaħħtu fit-tkabbir u l-ħolqien tal-impjiegi, huwa meħtieġ li jitjieb il-finanzjament ta' riskju, biex jinħoloq ambjent aħjar għall-investiment u biex jiġu żviluppati proġetti ta' investiment strutturati aħjar u aktar viżibbli. Il-Kummissjoni diġà implimentat numru ta' riformi fil-livell Ewropew biex jixprunaw l-investiment bħall-proposta taħt Solvibbilità II. Is-servizzi tal-Kummissjoni pprovdew ukoll identifikazzjoni dettaljata tal-isfidi ewlenin tal-investiment f'kull Stat Membru . Dawn jinkludu l-ostakli regolatorji u amministrattivi, l-akkwist pubbliku, it-tassazzjoni, is-sistemi ġudizzjarji, l-aċċess għal oqfsa ta' finanzi u ta' insolvenza, l-edukazzjoni u l-ħiliet, u r-regolamenti settorjali. Barra minn hekk, il-Kummissjoni identifikat il-bżonn li jkun hemm aktar aċċess u aċċess diversifikat għal sorsi ta' finanzjament u l-bżonn li testendi l-prijoritajiet lil hinn mill-infrastruttura tradizzjonali biex jiġi inkluż il-kapital uman u l-investiment soċjali relatat.

Sa issa l-investiment naqas milli jitfaċċa bħala mutur bsaħħtu tal-irkupru. L-Istati Membri huma mħeġġa jiżguraw ambjent li jwassal għall-investiment - billi jneħħu l-ostakli, jipprovdu prevedibbiltà regolatorja akbar, isaħħu s-suq uniku, jidentifikaw pjan stabbli tal-proġetti u jiżguraw koordinazzjoni u ppjanar mill-livelli kollha tal-amministrazzjoni. Għall-biċċa l-kbira tal-Istati Membri, l-impatt negattiv tal-kriżi finanzjarja fuq l-investiment għadu qed jinħass, filwaqt li oħrajn esperjenzaw ċaqliċ fil-bilanċ relattiv bejn l-investiment pubbliku u l-investiment privat jew tan-negozju. L-Irlanda hija eżempju ta' Stat Membru li fih, wara proċess ta' aġġustament kbir u diffiċli, l-investiment privat qawwi qed ikollu rwol ċentrali fl-irkupru ekonomiku.

Il-fondi tal-UE komplew ikollhom rwol ewlieni f'għadd ta' Stati Membri. Fil-Bulgarija, ir-Repubblika Ċeka, l-Estonja, il-Kroazja, il-Latvja, il-Litwanja, l-Ungerija, Malta, il-Polonja, il-Portugall, ir-Rumanija, is-Slovenja u s-Slovakkja, il-fondi tal-UE jammontaw għal sehem kbir mill-investiment. Il-Kummissjoni qed taħdem mill-qrib mal-Istati Membri biex ittejjeb il-mod kif jiġuu ġestiti u investiti l-fondi. Ir-rati ta' assorbiment jistgħu jiżdiedu permezz ta' kapaċità amministrattiva msaħħa tal-amministrazzjonijiet nazzjonali u reġjonali u ta' assistenza teknika, filwaqt li jagħtu kontribut ukoll għall-aħjar taħlita tal-fondi tal-UE differenti.

Fil-qafas finanzjarju pluriennali 2014-2020, il-Fondi Strutturali u ta' Investiment Ewropej huma marbuta mill-qrib mal-għanijiet tal-istrateġija Ewropa 2020 u mal-isfidi makroekonomiċi identifikati fir-rakkomandazzjonijiet speċifiċi għall-pajjiż. Lil ħinn mil-livelli ta' assorbiment, huwa importanti li jiġi żgurat li l-fondi tal-UE jitpoġġew fl-aktar użu effettiv f'termini ta' indirizzar tal-isfidi ekonomiċi u soċjali fl-Istati Membri. L-ipprogrammar imdewwem ta' wħud mill-fondi issa jitlob għal sforzi żejda, biex jiġi żgurat żbors aktar mgħaġġel u mingħajr xkiel. Xi wħud mill-Istati Membri xorta għad iridu jissodisfaw il-kundizzjonalitajiet ex ante, inkella l-Kummissjoni tista' tissospendi d-dividendi interim tal-programm ikkonċernat. L-iffinanzjar skont il-Fond Ewropew għal Investimenti Strateġiċi, Orizzont 2020, il-Faċilità Nikkollegaw l-Ewropa (inkluż aktar minn EUR 4,1 biljun għas-settur tat-trasport waħdu) u fondi tal-UE oħra ġestiti b'mod dirett huwa addizzjonali għall-Fondi Ewropej Strutturali u ta' Investiment, u dawn l-opportunitajiet għandhom jiġu kkombinati bl-aħjar mod. Taħt il-Fondi Strutturali u ta' Investiment Ewropej, iktar minn EUR 450 biljun huma disponibbli għall-Istati Membri bejn l-2014 u l-2020 biex jiffinanzjaw it-tkabbir intelliġenti u inklussiv, il-kompetittività u l-koeżjoni.

Minkejja li sar xi progress, l-ostakli għall-investiment baqgħu jippersistu f'xi setturi ewlenin f'ħafna Stati Membri. Dan huwa partikolarment il-każ għas-servizzi, l-industriji tan-netwerk u l-kostruzzjoni. L-ambjent ta' negozju relattivament favorevoli fi Stati Membri bħall-Estonja u r-Renju Unit jaġixxi bħala inċentiv għall-investiment. Madankollu, għadd ta' Stati Membri huma kkaratterizzati minn ostakli għall-investiment fil-forma ta' piż amministrattiv, burokrazija, amministrazzjoni pubblika ineffiċjenti, inċertezza legali jew ambjenti leġiżlattivi li qed jinbidlu, u nuqqas ta' trasparenza li tfixkel il-ġlieda kontra l-korruzzjoni. Ġew identifikati proċeduri kumplessi jew twal fi proġetti fuq skala kbira f'diversi Stati Membri. Dawn jistgħu joħolqu ostakli ta' dħul jew ta' twaqqif, pereżempju fis-settur tal-bejgħ bl-imnut u s-servizzi professjonali. F'uħud mill-Istati Membri, l-aċċess diffiċli għall-finanzi jaġġixxi wkoll bħala xkiel għall-investiment.

Użu mill-ġdid tas-self lill-ekonomija reali

Is-settur finanzjarju kompla bit-tnaqqis tal-kundizzjonijiet ta' kreditu. Minkejja t-tnaqqis fit-tkabbir ta' kreditu f'pajjiżi fejn għaddej id-diżingranaġġ, qed ikun hemm żviluppi pożittivi fil-provvista tal-kreditu. Skont l-istħarriġ dwar is-self tal-Bank Ċentrali Ewropew ta' Jannar 2016 , il-banek irrappurtaw tnaqqis nett ulterjuri kontinwu ta' standards ta' kreditu fuq is-self lil intrapriżi u lil unitajiet domestiċi għax-xiri ta' djar, u fuq il-kreditu lill-konsumatur. Il-kompetizzjoni baqgħet il-fattur ewlieni li jmexxi t-tnaqqis fl-istandards ta' kreditu tal-banek fuq self lil intrapriżi. Il-banek komplew inaqqsu t-termini u kundizzjonijiet għal self ġdid fil-kategoriji ta' self kollha, b'mod partikolari għall-intrapriżi. Il-progress li qed isir fit-tisħiħ tal-banek jappoġġa wkoll kundizzjonijiet ta' kreditu aktar faċli.

Sar xi progress fit-titjib tal-aċċess għall-finanzi. Diversi Stati Membri daħħlu fis-seħħ jew żiedu l-inizjattivi biex jitjieb l-aċċess għall-finanzi. L-Ungerija nediet l-Iskema Fondi għat-Tkabbir. Bħalissa għaddejjin ukoll diversi inizjattivi biex jitjieb l-aċċess għall-finanzi għal intrapriżi żgħar u medji, b'mod partikolari bl-użu tal-fondi tal-UE. Pereżempju, il-Portugall għamel ir-riżorsi għall-investiment fl-ekwità u l-kapital tar-riskju disponibbli permezz tal-fondi strutturali u l-fondi nazzjonali. Malta qed tgħaqqad fondi lokali u tal-UE biex tagħti l-krediti ta' taxxa, għotjiet jew garanziji finanzjarji lill-SMEs.

L-oqfsa ta' insolvenza ttejbu f'għadd ta' Stati Membri. Il-Kroazja rrevediet il-leġiżlazzjoni tal-insolvenza korporattiva u personali. L-Irlanda introduċiet bidliet fil-qafas tal-insolvenza bil-għan li żżid l-użu ta' insolvenza personali u ta' skemi ta' falliment. Spanja introduċiet qafas ġdid ta' insolvenza personali u għamlet il-proċeduri ta' insolvenza korporattiva u l-proċeduri barra l-qorti aktar flessibbli.